Diari Oficial de la Generalitat Valenciana


Sumari del DOGV 8157, del 26-10-2017 (2017/9543)

RESOLUCIÓ de 25 d'octubre de 2017, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2017 les subvencions dirigides a la realització de programes d'interès general per a atendre fins de caràcter social amb càrrec a l'assignació tributària del 0,7% de l'impost sobre la renda de les persones físiques a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8157

Data del DOGV
:   26-10-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/9543


Data del document
:   25-10-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 25 d'octubre de 2017, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2017 les subvencions dirigides a la realització de programes d'interès general per a atendre fins de caràcter social amb càrrec a l'assignació tributària del 0,7% de l'impost sobre la renda de les persones físiques a la Comunitat Valenciana. [2017/9543]  
Per mitjà de l'Ordre 8/2017, de 6 d'octubre, de la Vicepresidència i Conselleria d'Igualtat i Polítiques Inclusives, s'estableixen les bases reguladores per a la concessió de subvencions dirigides a la realització de programes d'interés general per a atendre fins de caràcter social amb càrrec a l'assignació tributària del 0,7 % de l'impost sobre la renda de les persones físiques a la Comunitat Valenciana (DOGV 8147, 11.10.2017, correcció d'errades DOGV 8149, 16.10.2017).  
En virtut del que exposa i de conformitat amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria  
La Conselleria d'Igualtat i Polítiques Inclusives convoca subvencions dirigides a la realització de programes d'interés general per a atendre fins de caràcter social amb càrrec al tram autonòmic de l'assignació tributària del 0,7 % de l'Impost sobre la Renda de les Persones Físiques a la Comunitat Valenciana, en règim de concurrència competitiva, d'acord amb el que disposa l'article 22.1 de la Llei 38/2033, de 17 de novembre, general de subvencions, i l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segon. Finalitat de les subvencions  
La finalitat de les subvencions que es convoquen és finançar els programes d'interés general per a atendre fins d'interés social destinats a cobrir les necessitats d'atenció integral sociosanitària, les necessitats educatives o d'inserció sociolaboral de les persones en situació d'empobriment i exclusió social, o que es troben en altres situacions d'especial vulnerabilitat a la Comunitat Valenciana.  
L'import previst en els pressupostos de la Generalitat per a l'exercici 2017 en la línia S5177000 és de 42.766.352,00 euros.  
Els eixos a subvencionar en la convocatòria i els crèdits màxims assignats són:  
a) Eix de treball: Infància i famílies.  
Finalitats:  
1. Promoure el desenrotllament educatiu i sociosanitari de la infància, fonamentalment a través d'activitats educatives, culturals, esportives i de temps lliure, com a eines de lluita contra la transmissió generacional de la pobresa, que fomenten hàbits de vida saludable, afavorisquen la participació infantil i la inclusió social.  
2. Promoure i sensibilitzar sobre els drets de la infància.  
3. Enfortir la capacitat i la responsabilitat familiar i comunitària per a millorar les condicions de salut, promovent estils de vida familiars saludables i facilitant a les persones que exerceixen responsabilitats parentals pautes de criança positiva dels infants i adolescents a càrrec seu, atenent al seu interés superior, en un entorn no violent.  
4. Facilitar pautes i recursos a les famílies que s'enfronten a situacions de conflictivitat generada per les interaccions entre els seus membres, que contribuïsquen a previndre situacions de risc o reduir els efectes negatius sobre la salut dels mateixos. Prioritàriament famílies en situació de vulnerabilitat i empobriment.  
5. Estendre l'oferta de serveis que presten atenció socioeducativa a infants menors de tres anys que, contemplant un projecte socioeducatiu adequat, possibiliten la inserció soci laboral de les persones amb responsabilitats familiars per mitjà de la coresponsabilitat i usos de temps amb perspectiva de gènere.  
Així mateix, podran incloure's serveis destinats a prestar suport directe a les famílies amb menors de 3 anys, relacionades amb pautes de criança, per a cobrir necessitats puntuals d'usos del temps i coresponsabilització, espais de joc, de trobada familiar o serveis de respir, suport socioeducatiu a la primera infància en l'àmbit rural, atenció domiciliària i altres d'anàloga naturalesa.  
6. Actuacions d'intervenció orientades a facilitar la inserció laboral en famílies que es troben en situació d'especial dificultat (famílies en situació d'exclusió social, en situació de risc, especialment nombroses, famílies monoparentals i educadores).  
7. Atenció educativa i sociosanitària a través de l'adopció, dirigits a menors amb necessitats especials, afavorint la seua inclusió en aqueix nou mitjà familiar (xiquets i xiquetes majors, grups de germans i germanes, menors amb discapacitats i/o diversitat funcional) que es troben tutelats.  
8. Prevenció, detecció i intervenció educativa i sociosanitària, si és el cas, del maltractament i de l'explotació infantil, així com de la violència entre iguals.  
Import assignat: 1.050.000 euros.  
b) Eix de treball: joves.  
Finalitats:  
1. Programes dirigits a transmetre entre les persones joves, a través de l'educació formal i no formal, els valors del compromís solidari amb les persones més desfavorides i Desenvolupar accions preventives contra el racisme, la xenofòbia i tot tipus de discriminació de les persones per raó de sexe, origen racial o ètnic, nacionalitat, religió o creences, orientació o identitat sexual, edat, discapacitat o qualsevol altra condició o circumstància personal o social.  
2. Promoure la integració sociolaboral de les persones joves per mitjà del disseny i realització d'accions integrals d'orientació laboral i itineraris personalitzats d'inserció laboral.  
3. Desenvolupar actituds de prevenció davant els riscos contra la salut i de promoció d'hàbits saludables entre la joventut i de prevenció d'addiccions especialment les vinculades a xarxes socials i joc en línia.  
  
4. Promoure la integració laboral i social de les persones joves tutelades o extutelades de la Generalitat, facilitant-los els instruments i habilitats necessàries per a promoure la seua autonomia personal.  
Import assignat: 500.000,00 euros.  
c) Eix de treball: Igualtat de gènere i promoció dels drets de les dones.  
Finalitats:  
1. Enfortir la salut de les dones durant tot el seu cicle vital i en situacions d'especial vulnerabilitat i en l'àmbit comunitari  
2. Programes dirigits a la lluita contra la feminització de la pobresa, impulsant la incorporació i manteniment de les dones en el mercat laboral, especialment les que es troben en situacions de més vulnerabilitat, així com a facilitar els usos de temps i la coresponsabilitat amb perspectiva de gènere.  
3. Prevenció de delictes relacionats amb totes les formes de violència contra les dones, inclosa la protecció integral de les seues víctimes i els seus fills i filles: violència de gènere, tracta amb fins d'explotació sexual, delictes contra la llibertat sexual, mutilació genital femenina, matrimonis forçats, entre altres.  
Import assignat: 500.000 euros.  
d) Eix de treball: Persones majors.  
Finalitats:  
1. Atenció integral a les persones majors que garantisquen la seua autonomia personal a través de serveis que faciliten la seua permanència en el domicili i en el seu entorn social i familiar, així com els dirigits al suport de les seues famílies i persones cuidadores i les necessitats dels quals no estiguen sent ateses en aquests moments per altres recursos públics.  
Import assignat: 1.500.000 euros.  
e) Eix de treball: Persones amb diversitat funcional.  
Finalitats:  
1. Millorar la qualitat de vida, autonomia personal i la inclusió social de les persones amb diversitat funcional i/o amb discapacitat afavorint la seua permanència en l'entorn en què desenrotllen el seu projecte vital.  
2. Suport i descans per a les famílies cuidadores que tenen a càrrec seu persones amb diversitat funcional i/o amb discapacitat, afavorint la seua permanència en el domicili familiar.   
3. Promoure l'accés a serveis de formació i orientació professionals a l'ocupació ordinària.  
Import assignat: 2.000.000 euros.  
f) Eix de treball: Persones amb drogodependència.  
Finalitat:  
1. Sensibilitzar i previndre sobre les addiccions des del desenrotllament comunitari, especialment en l'edat d'inici en el consum.  
Import assignat: 300.000 euros.  
g) Eix de treball: Persones amb VIH - sida.  
Finalitats:  
1. Donar continuïtat als programes d'atenció sociosanitària a persones amb VIH - sida.  
2. Millora de l'ocupabilitat i la inserció sociolaboral de les persones amb VIH - sida.  
Import assignat: 300.000 euros.  
h) Eix de treball: Poble gitano.  
Finalitats:  
1. Millora de la situació de la salut en la població gitana, en especial de les dones, a fi de reduir les desigualtats socials.  
2. Millora de l'ocupabilitat i la inserció laboral d'aquells grups de la població gitana que tenen dificultat per a accedir a les accions d'inserció laboral i formatives per a la seua incorporació al mercat de treball, així com el foment de l'educació i escolarització, la prevenció del absentisme i abandó escolar entre l'alumnat gitano, programes d'èxit escolar i la formació de població gitana adulta, en col·laboració amb la xarxa pública de serveis socials i/o d'ocupació/educació, contemplant-se la perspectiva de gènere i la igualtat entre hòmens i dones.  
  
Import assignat: 475.000 euros.  
i) Eix de treball: Persones exrecluses.  
Finalitats:  
1. Atenció sociosanitària i rehabilitació a persones amb addiccions, d'atenció sociosanitària i rehabilitació psicosocial a persones amb malaltia mental, d'atenció sociosanitària a persones afectades pel VIH - sida i altres malalties, a persones amb discapacitat física o intel·lectual, i a persones transsexuals.  
2. Rehabilitació, emancipació i inclusió sociolaboral de persones recluses en règim obert o persones exrecluses.  
Import assignat 250.000 euros.  
j) Eix de treball: Emergència social.  
Finalitat: Promoure la inclusió social atenent les necessitats bàsiques, urgents i puntuals de les persones en situació de pobresa i vulnerabilitat per a garantir la seua salut.  
Els programes subvencionables hauran d'anar destinades a la població en exclusió amb caràcter general, sense limitacions degudes a la possible permanència de les persones destinatàries d'aquests a la pròpia organització, ni podran finançar els serveis o el pagament de quotes a l'entitat que proporciona l'ajuda.  
Aquestes ajudes no podran destinar-se a l'entrega de quantitats dineràries directament a la persona beneficiària, excepte en els pagaments de les mensualitats de lloguer i gastos de subministraments de la vivenda de la persona usuària (llum, aigua, telèfon i gas).  
Import assignat: 2.000.000 euros.  
k) Eix de treball: Inclusió social.  
Finalitats:  
1. Millora de l'ocupabilitat i la inserció laboral de persones en situació o en risc d'exclusió, que no accedixen a les accions formatives o al mercat de treball normalitzats.  
2. Promoure la integració sociolaboral de les persones desempleades de llarga duració per mitjà del disseny i realització d'accions integrals d'orientació laboral i itineraris personalitzats d'inserció laboral.  
  
3. Establir estratègies de caràcter integral per a afavorir la rehabilitació i la progressiva inclusió social de persones sense llar.  
4. Promoure la integració sociolaboral, programes per a garantir l'alternativa habitacional i la participació en l'àmbit comunitari de les persones transsexuals.  
5. Millorar la inclusió social d'altres col·lectius no arreplegats específicament en un altre eix.   
Import assignat: 2.000.000 euros.  
l) Eix de treball: Persones immigrants.  
Finalitats:  
1. Prevenció i Promoció de la salut dirigits a la població immigrant.  
2. Realització de programes que fomenten la integració sociolaboral, el retorn, la reagrupació familiar, els processos d'acollida i inclusió de les persones immigrants, sol·licitants d'asil i altres persones amb protecció internacional, en situació de vulnerabilitat, així com assistència als emigrants espanyols que retornen al nostre país per a facilitar-los el seu reingrés en la societat espanyola.  
3. Intervenció biopsicosocial per a persones menors d'edat no acompanyades immigrants.  
Import assignat: 850.000 euros.  
m) Eix de treball: Intervenció del voluntariat  
Finalitat: Formació i suport a la intervenció per mitjà de persones voluntàries en qualssevol dels eixos arreplegats en esta convocatòria, a excepció de l'eix o).   
Import assignat: 350.000 euros.  
n) Eix de treball: Igualtat de tracte, no discriminació i prevenció de delictes d'odi.  
Finalitat: Crear o reforçar serveis d'atenció, assessorament i orientació jurídica a les persones que puguen ser objecte de discriminació directa, indirecta o qualsevol altre tipus de discriminació (assetjament discriminatori, discriminació múltiple, discriminació per associació, etc.), per raó de sexe, origen racial o ètnic, discapacitat física o psíquica, religió o creences, orientació sexual, identitat de gènere, edat o qualsevol altra condició o circumstància personal o social, així com les víctimes de delictes d'odi i intolerància, inclosos els de discurs d'odi.  
  
Import assignat: 75.000 euros.  
En cas que en algun dels eixos no s'esgote el crèdit assignat, es repartirà proporcionalment entre els eixos restants fins a esgotar la línia.  
  
Tercer. Entitats beneficiàries  
Podran ser beneficiàries les entitats que complisquen amb els requisits indicats en l'article 3 de l'Ordre 8/2017.  
  
Quart. Requisits dels programes a finançar  
Podran ser objecte de finançament els programes que complisquen amb els requisits indicats en l'article 4 de l'Ordre 8/2017.  
  
Cinqué. Sol·licitud i termini de presentació  
1. Termini de presentació de les sol·licituds.  
El termini de presentació de les sol·licituds serà de 10 dies hàbils a comptar de l'endemà de la publicació de la present resolució en el Diari Oficial de la Generalitat Valenciana.  
2. Sol·licitud.  
a) Model i presentació de sol·licituds.  
De conformitat amb el que preveu la disposició addicional primera de l'Ordre 8/2017, les sol·licituds de subvenció es presentaran exclusivament per via telemàtica, per mitjà de la firma electrònica pròpia de l'entitat sol·licitant o de la persona que la represente.  
S'omplirà un imprés de sol·licitud d'ajuda normalitzat que indicarà les dades bàsiques referents a la subvenció que se sol·licita, entitat sol·licitant i el seu representant legal, incloent-hi el numere de compte bancari oberta exclusivament per als pagaments realitzats per a esta subvenció.  
En la dita sol·licitud inclourà l'autorització per a l'accés a la Plataforma Autonòmica d'Interoperabilitat i la declaració de no estar sotmés en les prohibicions previstes en l'article 13 de la Llei 38/2003, general de subvencions.  
Es presentarà una sol·licitud telemàtica per cada eix que se sol·licite subvenció.  
La sol·licitud telemàtica està accessible en la seu electrònica de la Generalitat, https://sede.gva.es i constarà d'una part general (comú per a totes les sol·licituds de subvenció a la Generalitat) i d'una part específica corresponent a la present convocatòria.  
Cada programa haurà d'adequar-se preferentment als eixos i finalitats establits en el punt segon de la present resolució de convocatòria, sense perjuí que les entitats puguen presentar altres programes que consideren adequats dins dels eixos definits.  
b) Documentació.  
A la sol·licitud telemàtica, s'adjuntaran necessàriament els documents que a continuació s'indiquen:  
1r Relació dels programes que se sol·liciten d'acord amb el model establit en l'annex I).  
2n Memòria explicativa de l'entitat (d'acord amb el model establit en l'annex II).  
3r Una memòria explicativa del programa per cada programa sol·licitat (d'acord amb el model establit en l'annex III).  
4t Model de domiciliació bancària (d'acord amb el model establit en l'annex IV).  
5é La documentació arreplegada en l'article 7.3.1 de l'Ordre 8/2017.  
  
  
Sisé. Instrucció i proposta de resolució del procediment  
D'acord amb el que preveu l'article 5 de l'Ordre 8/2017, serà competent per a l'ordenació i instrucció del procediment la Direcció General d'Inclusió Social.  
De conformitat amb el que estableix l'article 45.1.b de la Llei 39/2015, d'1 d'octubre, de procediment administratiu comú de les administracions públiques, durant la instrucció de l'expedient es publicaran tots els requeriments d'esmena en el web de la Direcció General d'Inclusió Social, http://www.inclusio.gva.es/ca/web/integracion-inclusionsocial-cooperacion  
  
La Comissió d'Avaluació d'acord amb el que estableix l'article 6 de l'Ordre 8/2017, formularà la proposta de resolució que contindrà:  
  
1. Sol·licituds de subvenció de programes que han resultat no admeses, per la causa indicada en cada cas, i resulten excloses del procés de valoració.  
2. Resultat de la valoració de les entitats.  
3. Resultat de la valoració dels programes.  
4. Programes subvencionats i quantia de l'ajuda.  
5. Programes no subvencionables, amb la seua causa.  
La comissió d'avaluació elevarà la proposta de subvenció a la Direcció General d'Inclusió Social per a la resolució.  
  
Seté. Criteris de valoració  
Els criteris objectius de valoració de les sol·licituds presentades són els establits en l'article 9 de l'Ordre 8/2017.  
  
Huité. Despeses subvencionables  
Són subvencionables aquelles despeses que, de manera indubtable, responguen a la naturalesa de l'activitat subvencionada i que resulten estrictament necessàries, i que s'efectuen durant l'any 2018, i s'abonen amb anterioritat a la finalització del termini de presentació de la justificació.  
També podran ser despeses subvencionables les despeses que, si és el cas, hagen pogut efectuar-se durant el 2017, sempre que es referisquen a costos reals de les activitats incloses en els programes subvencionats en la present convocatòria. En el cas que els programes subvencionats siguen de continuïtat, únicament s'admetran amb càrrec a la subvenció les despeses produïdes des de la data de finalització de l'execució real del programa subvencionat en la convocatòria anterior.  
  
Nové. Quantia de les ajudes  
La quantia de les ajudes es determinarà en aplicació dels disposat en l'article 10 de l'Ordre 8/2017.  
  
Deu. Resolució i recursos contra la mateixa  
El termini màxim per a resoldre i publicar la resolució del present procediment serà de sis mesos, a partir de la publicació en el DOGV de la resolució present resolució de convocatòria. Transcorregut el termini adés mencionat sense que s'haguera procedit a la publicació, les entitats interessades podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana i en la pàgina web de la Direcció General d'Inclusió Social http://www.inclusio.gva.es/ca/web/integracion-inclusionsocial-cooperacion, d'acord amb l'article 45 de la Llei 39/2015, d'1 d'octubre, de procediment administratiu comú de les administracions públiques.  
La directora general d'Inclusió Social és l'òrgan competent per a la resolució del procediment per delegació de la vicepresidenta del Consell i consellera d'Igualtat i Polítiques Inclusives. La seua resolució posa fi a la via administrativa.  
Contra la resolució esmentada, de conformitat amb els articles 114, 123 i 124 de la Llei 39/2015, d'1 d'octubre, de procediment administratiu comú de les administracions públiques, es podrà interposar, potestativament, recurs de reposició en el termini d'un mes, o, directament, recurs contenciós administratiu, en el termini de dos mesos a comptar des de l'endemà de la publicació de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Onze. Règim de lliuraments de pagament  
D'acord amb el que estableix el Decret llei 4/2017, de 8 de setembre, del Consell, pel qual es modifica la Llei 14/2016, de 30 de desembre, de pressupostos de la Generalitat per a 2017, s'alliberarà un 100 % de l'import concedit en el moment de la concessió.  
Respecte de tots els programes objecte de subvenció, s'haurà de presentar la memòria d'actuació justificativa abans del 28 de febrer de 2019.  
  
Dotze. Justificació de les despeses  
La justificació s'ajustarà a allò que s'ha arreplegat en l'article 18 de l'Ordre 8/2017.  
  
Tretze. Logotip  
Les entitats que resulten subvencionades hauran d'incorporar de forma visible en el material que s'utilitze el logotip que figura en l'Annex B d'aquesta resolució, als efectes de difusió dels programes finançats.  
  
Catorze. Recursos contra la convocatòria  
La present resolució posa fi a la via administrativa i podrà ser recorreguda potestativament en reposició o bé es podrà plantejar directament recurs contenciós administratiu, conforme estableixen els articles 112, 123 i 124 de la Llei 39/2015, d'1 d'octubre, de procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 25 d'octubre de 2017.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
  
  
ANNEX A  
Taules salarials màximes acceptades en l'exercici 2018  
  
COS DE L'ADMINISTRACIÓ SALARI MÀXIM  
GRUP A (Títol universitari de grau) 65.025,62 €  
GRUP B (Tècnic/a superior de Formació Professional) 37.060,46 €  
GRUP C1 (Títol de Bachiller o tècnic/a de Formació Professional) 26.699,61 €  
GRUP C2 (Títol de graduat/da en Educació Secundaria Obligatoria) 21.527,73 €  
  
  
  
  
  
ANNEX B  
Logotip  
  
El logotip que haurà d'utilitzar-se per a la difusió dels programes subvencionats per la Vicepresidència i Conselleria d'Igualtat i Polítiques Inclusives en l'actual convocatòria serà:  
  
  
  
  
  
  
  
  
  
Per a la seua reproducció, en color o en blanc i negre, en valencià o castellà, les entitats subvencionades hauran de sol·licitar-lo en l'adreça de correu electrònic zvql@ons.gw.  
Haurà d'utilitzar-se sempre guardant les proporcions del model en les ampliacions o reduccions, sense que siga necessari que figure requadrat, havent-se situar en el lloc preferencial del suport a difondre amb la mateixa categoria que el logotip de l'organització o entitat subvencionada.